# Beretning for året 2022 – Året der gik i Grundejerforeningen Mosede Klint af 1960

Året 2022 blev igen endelig et lidt mere normalt år. Beretningen er derfor tilbage på sin tidligere længde 😊

**Nye medlemmer**

Vi har budt velkommen til

* Tina og Torkil, Mosede Kærvej 25 pr. 1. februar samt
* Daniel og Sofie på Mosede Højvej 48, som flyttede ind i april

**Generalforsamling**

På generalforsamlingen 28. marts 2022 blev Siv Langballe Mosede Klintvej 48 valgt til bestyrelsen og på efterfølgende konstituerende bestyrelsesmøde blev Hamdi Sarac valgt til næstformand og Ole Jørgensen som referent. Ole forestår den ”daglige” pasning af legepladsen, - græsklipning og tømning af skrællespand.

Aktiviteter

* Vi har haft bestyrelsesmøder 10.maj, og 6. oktober – resten ordnes løbende via mail mv.
* Vi udskyder indhentning af supplerende tilbud på generel asfaltering af vejene af hensyn til sammenligning, da der er flere anlægsopgaver der skal tages med i betragtning og koordinering.
* Vi bør generelt få lavet en midlertidig renovering af asfalten i 2023 – herom i gennemgang af budgettet.
* Nye vejskilte, da de eksisterende er mere og mere utydelige i skriften.
* Vi har fået tilbud på raftehegn til udskiftning af det eksisterende mellem Mogens Krewald og legepladsen samt delvis udskiftning af rafter mod vejen. Pris herfor inkl. H-stolper: 83.500 inkl. Moms. Der er drøftelse iværksat med Mogens Krewald.
* Legeredskaber skal have en bedre træbeskyttelse i 2023.
* Aktivitetsdag 12/6 - 2022 – beskæring og oprydning på legepladsen – Få medlemmer ud over bestyrelsen mødte frem for at hjælpe. Vi appellerer til, at flere møder op i 2023 (23.4.2023 kl. 10.00) da det jo er til vores fælles bedste. Alternativt kan bestyrelsen stille forslag om at lade det nødvendige vedligeholdelse udført af professionelle mod betaling og hermed højere medlemsgebyr for medlemmerne. Dette vil vi helst være fri for, men bestyrelsen ser sig ikke i stand til at være de udførende i alle opgaver.
* Jubilæumsfest/Vejfest
	+ Vi besluttede på generalforsamlingen at give vores 60 års jubilæumsfest et forsøg mere. Antal tilmeldte nåede dog ikke op på et niveau, hvor vi vurderede det forsvarligt at bruge af foreningens aktivitetskasse. Festen blev ændret til en almindelige sammenskuds vejfest afholdt hos Susanne og Jørgen på Mosede Kærvej. Endnu engang takker vi jer for at lægge terrasse til. Altid en fornøjelse med en slag petangue og jeres dejlige værtskab.

Vi iværksatte efterfølgende en undersøgelse i efteråret 2022 for at finde ud af, om vi med længere respit, kunne få flere tilsagn samt nogle nye medlemmer til at tilrettelægge. Kravet var en minimumsdeltagelse på 25 af foreningens parceller samt min. 4 medlemmer til at arrangere. Antallet af tilbagemeldinger kom langt fra op på det (kun 7 parceller) og ingen til at arrangere, så vi må som bestyrelse konstatere, at interessen ikke er til stede og at vi som forening kan råde over det opsparede beløb på aktivitetskassen til andet formål.

* Hjerterstarter
	+ Efter drøftelse på sidste års generalforsamling, iværksatte vi ansøgning til Tryg Fonden for at få doneret en hjertestarter. Denne donation blev bevilget og efter en lang ventetid på montering (forventet), fik vi langt om længe monteret den på skuret ved Mosede Højvej 53 ud mod Mosede Kærvej (forbindelsesvej til Mosede Højvej). I forbindelse med montering og igangsætningen, modtog et antal fra bestyrelsen og øvrige medlemmer kursus i hjerte-lunge redning og brug af hjertestarteren (ca. 20). For at markere det og gøre alle bevidste om at den nu er tilgængelig, indbød vi alle medlemmer samt naboer fra tilstødende grundejerforeninger til at komme forbi til en demonstration af hjertestarteren samt opfriskning af hjerte-lungeredning. Dette med bistand fra en instruktør fra Hjerteforeningen. Alle fik mulighed for at få bevis her på. Dog var i endnu engang lidt skuffet over den lave tilslutning. Vi havde med vilje lavet det som et drop ind arrangement, så man ikke var fastlåst til at bruge 1,5 time på en travl lørdag formiddag.
* Fjernvarme og øvrig forsyning.
	+ Vi er enkelte fra foreningen, som har deltaget i diverse offentlige møder med informationer om de forestående fjernvarmeplaner. Forventet tilslutning i vores område 2026-2030
	+ I forbindelse med et brud på en vandledning ud for Mosede Kærvej 42 blev vi gjort bekendt med, at vores vandledninger har set bedre dage.
	+ Vi forventer at tage kontakt til Greve Vandværk for at igangsætte dialog om koordinering af udbedringer, så det kan ske, når vi formentligt skal nedlægge fjernvarme. Det er i øvrigt oplyst os fra Greve Kommune, at Greve Fjernvarme forventes at grave halvdelen af vejen op ved nedlægning af nye rør og skal derefter genetablere vejen. Derfor kan vi med fordel lave ny asfaltering ved samme lejlighed – altså nøjes med at betale den resterende del. Herved vil der være en langt bedre økonomi for os ved en opdatering af vores veje. Men der er tid til at få aftaler på plads – naturligvis, så vi også får det lavet ordentligt.
* Fibernet
	+ Drevet af formanden for Grundejerforening Østerstrand, var der i løbet af året en del drøftelse af nedlægning af fibernet kabler.
	+ Da aftale om nedlægning/gravning kræver aftale med kommunen, blev vores egne henvendelser til forskellige Fibernet leverandører unødvendig, da Greve Kommune indgik aftale med Bornfiber og TDC erhverv om samgravning. Da tilslutning til nettet er op til den enkelte grundejer, har vi ikke et overblik over, hvor mange der har takket ja. Dog kan vi konstatere, at der har været en del gravearbejde og at der nok må forventes en del genopretning i løbet af foråret 2023. Hvis man som grundejer har udfordringer med måden det er genetableret efter opgravning, skal man selv rette henvendelse til entreprenøren/fibernet leverandøren.
* Ejerskab af matrikler (friareal – legeplads) samt privat fælles veje.
	+ Vi er i starten af 2023 ved et møde på Greve Kommune blevet bekendt med, at vi som grundejerforening ved en fejl/misforståelse, aldrig har fået lyst skøde på matriklen for vores friareal samt matrikler med vores veje. Dette er mere synligt nu, hvor alt er digitalt. Noget af vejene står lyst på kommunen, andet til vores nabogrundejerforeningen, og noget 3. til den første grundejer som byggede på Mosede Klintvej. Man er på Greve Kommune pt med at gennemgå de nødvendige ændringer på tinglysningen, så der kommer styr på det administrative. Da de enkelte matrikler ikke har nogen værdi, ser vi kun udgifter til retsafgifter og evt. professionel bistand til udformning af digitale dokumenter. Mere her om senere. Ting tager tid – indtil videre har det taget 60 år eller mere og siden vores første henvendelse til Greve Kommune, er der gået 7-8 år, så vi må se tiden an.

På vegne af bestyrelsen

Gitte Braad

Formand